Volkswagen New Beetle

Το Volkswagen New Beetle ήταν ένα μικρομεσαίο αυτοκίνητο της κατηγορίας C, που κατασκευάστηκε από τη γερμανική αυτοκινητοβιομηχανία Volkswagen, από τον Οκτώβριο του 1997 έως τον Ιούλιο του 2010. Η έμπνευση για την σχεδίασή του, όπως και το όνομά του, προήλθαν από τον πρώτο Σκαραβαίο της Volkswagen, με σκοπό ένα σύγχρονο αυτοκίνητο ρετρό αισθητικής που να θυμίζει το κλασικό μοντέλο. Μεταγενέστερα, αυτή την τάση ακολούθησαν και άλλοι κατασκευαστές, όπως με την αναβίωση του Mini του 1959 με το BMW Mini του 2000 και την αναβίωση του Fiat 500 του 1957 με το Fiat 500 του 2007.

Το αρχικό New Beetle βασίστηκε στο σασί της τέταρτης γενιάς του Volkswagen Golf, έχοντας έτσι κοινή πλατφόρμα με αυτό, τη γνωστή ως Volkswagen Group A4. Από το 2011 έως το 2019 παρήχθη η δεύτερη γενιά του μοντέλου, με βάση την πλατφόρμα Α5, και διατέθηκε υπό την ονομασία Beetle σκέτο, ενώ στη συνέχεια, μετά τη δεύτερη αυτή γενιά, δεν υπήρξε περαιτέρω διάδοχος.

Εισαγωγή 

Η πρώτη γενιά του New Beetle παρουσιάστηκε το 1997 και τα πρώτα λίγα μοντέλα προ-παραγωγής κατασκευάστηκαν τον Οκτώβριο του ίδιου έτους, ενώ η μαζική παραγωγή του ξεκίνησε τον Ιανουάριο του 1998. Το μοντέλο κυκλοφόρησε αρχικά στις ΗΠΑ (κωδικός σασί Typ 1C) τον Μάρτιο του 1998, όπου και σημείωσε την μεγαλύτερη απήχηση. Η διεθνής εκδοχή του (κωδικός σασί Typ 9C) έφτασε τον Οκτώβριο του 1998 και τον Νοέμβριο του 1998 κυκλοφόρησε σε ορισμένα κράτη της Ευρώπης, αν και σε κάποια άλλα, όπως στην Ιταλία και στην Ελλάδα, έφτασε σταδιακά μέσα στο 1999.

Βασίστηκε στο σασί της τέταρτης γενιάς του Volkswagen Golf, και, ως αποτέλεσμα, σε αντίθεση με τον κλασικό Σκαραβαίο που είχε τη διάταξη «όλα πίσω», το New Beetle έχει τον κινητήρα στο μπροστινό μέρος, την κίνηση στους εμπρός τροχούς και το χώρο αποσκευών στο πίσω μέρος.

Διακρίσεις 

Το Volkswagen New Beetle κέρδισε τον τίτλο του Αυτοκινήτου Εισαγωγής της Χρονιάς (Import Car of the Year) του αμερικανικού περιοδικού Motor Trend, για το 1999.

Κινητήρες 

Αρχικά κυκλοφόρησε με 3 κινητήρες: έναν 2-λιτρο βενζίνης, ισχύος 116 ίππων, τον ακόμα ισχυρότερο 1.8 Turbo βενζίνης, ισχύος 150 ίππων, συν έναν τουρμποντίζελ 1.9 TDI, ισχύος 90 ίππων. Οι σχετικά υψηλοί κυβισμοί για την μικρομεσαία κατηγορία C όμως, σε συνδυασμό και με την αρκετά υψηλότερη τιμή πώλησης ως προς το Golf, είχαν ως αποτέλεσμα μια κάκιστη εμπορική πορεία στην Ευρώπη το πρώτο έτος κυκλοφορίας του, σε αντίθεση με τις εξ αρχής καλές πωλήσεις στην αγορά των ΗΠΑ. Τον Νοέμβριο του 1999, ωστόσο, μπήκε στην παραγωγή και ένας πιο προσιτός κινητήρας βενζίνης 1.6 λίτρων, ισχύος 101 ίππων, και αυτό βελτίωσε κατά πολύ τις ευρωπαϊκές του πωλήσεις.

Ωστόσο, η αγορά απαιτούσε και έκδοση 1.4 λίτρων 16-βάλβιδη, αντίστοιχη με τη βασική έκδοση του Volkswagen Golf τέταρτης γενιάς, και αυτό τελικώς εκπληρώθηκε τον Οκτώβριο του 2001, με την εισαγωγή του New Beetle 1.4 λίτρων, ισχύος 75 ίππων. Μεταγενέστερα εμφανίστηκαν και νέες, ισχυρότερες εκδόσεις.

New Beetle Convertible 

Στα μέσα του 2003, προστέθηκε μια ανοιχτή έκδοση καμπριολέ (κωδικός σασί Typ 1Y για όλες τις αγορές διεθνώς), ως αντικαταστάτης του κλασικού Volkswagen Beetle Cabrio, που είχε παραχθεί από τη γερμανική εταιρεία μετατροπών Karmann από το 1949 έως τον Ιανουάριο του 1980.

Εμπορική πορεία 

Παρά τις προσθήκες αυτές όμως, τόσο στους διαθέσιμους κινητήρες, όσο και στις εκδοχές αμαξώματος, οι πωλήσεις του New Beetle δεν πλησίασαν καν τα αναμενόμενα επίπεδα. Αυτό συνέβη σε μεγάλο βαθμό για πρακτικούς λόγους και συγκεκριμένα το αποκλειστικά 2-πορτο αμάξωμα, τους στενούς χώρους για τους πίσω επιβάτες, τον πολύ μικρό για την μικρομεσαία κατηγορία C χώρο αποσκευών, μόλις στα 209 λίτρα, και την αρκετά υψηλότερη τιμή πώλησης ως προς το συγγενικό Golf τέταρτης γενιάς. Ένας ακόμα καθοριστικός λόγος, ήταν η έντονα καμπυλωτή εξωτερική του εμφάνιση, καθώς θεωρήθηκε από τη μεγάλη πλειοψηφία των δημοσιογράφων και του κοινού ότι ήταν «εμφανώς θηλυπρεπής», με αποτέλεσμα οι περισσότεροι υποψήφιοι αγοραστές ανδρικού φύλου να κρατήσουν απόσταση. Αντίστοιχα σχόλια με την εξωτερική του εμφάνιση εισέπραξε, επίσης, και η αισθητική στο σαλόνι του New Beetle, μολονότι έφερε και μια σειρά από ρετρό στοιχεία - παραπομπές στον κλασικό Σκαραβαίο, όπως το μεγάλο και στρογγυλό ταχύμετρο στο κέντρο του πίνακα οργάνων και το μικρό βάζο λουλουδιών στο ταμπλό του, που όμως δεν ήταν αρκετές για να αλλάξουν τη γενική εντύπωση.

Τον Μάιο του 2010, η Volkswagen ανακοίνωσε ότι η παραγωγή της πρώτης γενιάς του New Beetle θα σταματήσει εντός λίγων μηνών, όπως και τελικά έγινε τον Ιούλιο του ίδιου έτους.

Τεχνικά χαρακτηριστικά 

Παρακάτω παρουσιάζονται τα μοντέλα με κινητήρες βενζίνης. Τα περισσότερα από αυτά έφεραν στάνταρ 5-τάχυτο μηχανικό κιβώτιο ή προαιρετικά 4-τάχυτο αυτόματο κιβώτιο και σχεδόν όλα είχαν την μετάδοση της κίνησης στους μπροστινούς τροχούς. Κατ' εξαίρεση, η κορυφαία έκδοση RSi 3.2 (3.2 λίτρων, με 6 κυλίνδρους, διάταξης VR6, και 24-βάλβιδος) έφερε ένα 6-τάχυτο μηχανικό κιβώτιο και τετρακίνηση. Επίσης, ο βενζινοκινητήρας 1.4 λίτρων διατέθηκε αποκλειστικά με το 5-τάχυτο μηχανικό κιβώτιο, διότι θεωρήθηκε τότε ότι η ισχύς των 75 hp δεν θα ήταν επαρκής για να καταφέρει αρκετή επιτάχυνση με 4-τάχυτο αυτόματο κιβώτιο. Ένας ακόμα λόγος, ήταν ότι ο βασικός κινητήρας είχε κατασκευαστεί με σκοπό να αντέχει αρκετά χρόνια χωρίς να απαιτεί μεγάλο κόστος συντήρησης. 

Ενδεικτικό της αξιοπιστίας και μακροβιότητας των κινητήρων, είναι ότι ο κινητήρας 1.4 λίτρων παρήχθη από τον Όμιλο Volkswagen μεταξύ του 1992 και του 2010, ενώ ο κινητήρας 1.6 λίτρων εισήχθη για πρώτη φορά το 1989 στη δεύτερη γενιά του Volkswagen Golf και διατηρήθηκε στην παραγωγή έως το 2010.

1 Εξαγόταν μόνο σε ορισμένες αγορές 
2 Διατέθηκε μόνο στις ΗΠΑ

Ακολουθούν οι εκδόσεις του New Beetle με κινητήρες ντίζελ:

Αναφορές

Βιβλιογραφία 
 Keith Seume: Der Käfer - Die umfassende illustrierte Geschichte des populärsten Autos der Welt. Karl Müller Verlag, Erlangen 1998, ISBN 3-86070-491-5, Original von CLB International, Dodalming, Surrey, England.
 Ivan McCutcheon: Der neue Kult- VW Beetle. Neff, Rastatt 1999, ISBN 3-8118-5406-2.
 Folker Kraus-Weysser: New Beetle. Steiger Verlag, Augsburg 1999, ISBN 3-89652-184-5.
 Walter Zeichner: VW Käfer und New Beetle seit 1938. Schrader Verlag, Stuttgart 1999, ISBN 3-613-87189-0.
 Jens Kron: Der Beetle - Eine Legende kehrt zurück. Mixing, Neckarsulm 1999.
 Jürgen Lewandowski, Herbert Völker, Marion Zellner: New Beetle. Delius Klasing Verlag, Bielefeld 1998, ISBN 3-7688-1085-2.
 Volkswagen AG - Vertrieb Kundendienst (Hrsg.): Ihr New Beetle. 1. Auflage, Wolfsburg 1998, Art. Nr. 016.5001.12.00.
 Hartmut Schrader: Typenkompaß - VW Personenwagen seit 1945. 1. Auflage, Motorbuch Verlag, Stuttgart 1998, ISBN 3-613-01905-1.
 Bob Henderson, John H. Haynes: VW New Beetle - Automotive Repair Manual. Haynes Publishing Group, Somerset, England, 2000, ISBN 1-56392-362-9.

Εξωτερικοί σύνδεσμοι 

 1998-2005 Volkswagen New Beetle review (Αμερικανικών προδιαγραφών)
 2006-2010 Volkswagen New Beetle review (Αμερικανικών προδιαγραφών)

New Beetle
Μικρομεσαία αυτοκίνητα
Γερμανικά αυτοκίνητα